SKRIFTLIG FORESPØRGSEL E-2099/99

af Gilles Savary (PSE) til Kommissionen

(19. november 1999)

Om: AL INVEST-programmet

Kommissionen har for perioden 1995-2000 lanceret et økonomisk samarbejdsprogram mellem EU og Latinamerika med henblik på at gøre det muligt for økonomiske aktører på de to kontinenter inden for forskellige sektorer at mødes og indlede partnerskaber, navnlig i form af investeringer, fordelingsaftaler, overførsel af teknologi, oprettelsen af joint ventures eller strategiske alliancer. Kommissionen har foreslået at videreføre AL INVEST-programmet for en ny periode 2000-2004 og stille flere midler til rådighed, og har fremsat sit forslag for Europa-Parlamentet. Som led i første del af programmet har man kunnet konstatere en tendens til at besværliggøre procedurerne for udbetalinger til aktørerne.

I denne forbindelse og med henblik på at fastslå, hvorledes aktørernes behov og situation varetages på rette vis, og under henvisning til, at den nye håndbog vedrørende AL INVEST-procedurerne i øjeblikket er til behandling i Kommissionen bedes denne oplyse følgende:

- hvilke procedurer agter Europa-Kommissionen at indføre for aktørerne som led i fastlæggelsen af procedurerne for gennemførelsen af det nye AL INVEST-program?

- i hvilken udstrækning kan man forvente indførelsen af kommunikations- og samarbejdsprocedurer med aktørerne, som er mere fleksible i forhold til første del af AL INVEST-programmet?

Svar afgivet på Kommissionens vegne af Christopher Patten

(6. december 1999)

Hvad angår første del af spørgsmålet, vil Kommissionen gerne understrege, at intet kan erstatte den direkte kontakt med aktørerne. Derfor blev der også afholdt de såkaldte Connect-møder i London i 1998 og i Barcelona i 1999. Disse møder giver på 2 dages tid aktørerne mulighed for at udveksle idéer med Kommissionen (udover de direkte kontakter mellem aktørerne med henblik på udarbejdelse af forslag til møder mellem virksomheder, der er Connect-mødernes hovedopgave). Disse møder har gjort det muligt at drøfte alle de tekniske, administrative og finansielle aspekter, der er en betingelse for programmets succes. Der vil blive arrangeret Connect-møder årligt i kalenderårets sidste kvartal i perioden 2000-2004. Herudover finder der, når det er nødvendigt, direkte og individuelle kontakter sted med aktørerne pr. e-mail og almindelig post. Desuden findes der nu et web-sted, hvoraf en del (members only) er reserveret aktørerne (www.al-invest.org). Endelig vil det tekniske støtte- og rådgivningssekretariat stå til rådighed for aktørerne til udgangen af 2005.

Med hensyn til spørgsmålets anden del vil Kommissionen gerne gøre opmærksom på, at der efterhånden vil blive truffet forskellige tiltag, hvoraf det første vil være fastholdelsen af en specifik standardkontrakt for AL-Invest i hele fase 2 (sådan som det har været tilfældet i fase 1). I den forbindelse er der fra slutningen af 1998 blevet gennemført en naturtro afprøvning, og fra samme tidspunkt har Kommissionen ligeledes truffet de nødvendige forholdsregler med henblik på at sikre, at betalingerne finder sted hurtigt og regelmæssigt. Der kan eventuelt foretages yderligere forbedringer. Endvidere lægger det tekniske kontor særlig vægt på aktørernes præsentation af deres tekniske og finansielle rapporter med henblik på at begrænse anmodningerne om supplerende oplysninger og afslag fra Kommissionen. Særlig skal det bemærkes, at der nu er kontrol med betalingsfristerne. Endelig vil der i forståelse med aktørerne blive tale om en gradvis fremrykkelse af tidsplanen for forelæggelse af handlingsforslag. Dette skridt vil give tilstrækkelig tid mellem modtagelsen af den underskrevne kontrakt og datoen for afholdelsen af et sektorniveaumøde, således at der bliver mulighed for en kvalitetsmæssig forsvarlig forberedelse.

Disse forskellige foranstaltninger er blevet afstemt med aktørerne på en række møder i årets løb. Der er således afholdt møder med de europæiske aktører i februar, med de latinamerikanske aktører i juni, med de franske aktører i september i Lille og samlet med de europæiske og latinamerikanske aktører i oktober (Connect-mødet i Barcelona).